บิ๊กโกลบอลขายให้SCG
เล็งยกล็อต20%หลังรายย่อยเมินกลัวดีลร่วมทุนล่ม
5 พ.ย. 2555

เล็งยกล็อต20%หลังรายย่อยเมินกลัวดีลร่วมทุนล่ม
บิ๊ก “สยามโกลบอลเฮ้าส์” เล็งเฉือนหุ้น 20% ขายให้เอสซีจีฯ หลังผู้ถือหุ้นเมิน หวั่นดีลร่วมทุนล่ม
แหล่งข่าววงการโบรกเกอร์ เปิดเผยว่า การทำคำเสนอซื้อหุ้นของบริษัท สยามโกลบอลเฮ้าส์ (GLOBAL) โดยบริษัท เอสซีจี ดีสทริบิวชั่น ที่ราคาหุ้นละ 14 บาท ยังไม่ได้รับการตอบรับจากผู้ถือหุ้นเท่าที่ควร เนื่องจากราคาที่เสนอซื้อค่อนข้างต่ำ จึงมีผู้มาแสดงเจตนาขายหุ้นต่ำกว่าเงื่อนไขที่บริษัท เอสซีจีฯ กำหนดไว้ ที่จำนวน 391.09 ล้านหุ้น และใบสำคัญแสดงสิทธิที่ 47.55 ล้านหน่วย ซึ่งอาจทำให้การร่วมทุนของทั้งสองบริษัทต้องล้มเลิกไป
“ตอนนี้มีแต่ผู้ถือหุ้นโทรมาสอบถาม ส่วนคนที่ทำเรื่องเสนอขายแล้วมีไม่มาก ส่วนหนึ่งคงเป็นเพราะราคาเสนอซื้อต่ำไป ขณะที่ GLOBAL เป็นบริษัทที่มีแนวโน้มเติบโตสูง ทำให้ส่วนใหญ่เลือกที่จะถือลงทุน” แหล่งข่าวเปิดเผย
นายวิทูร สุริยวนากุล ประธานคณะกรรมการบริหาร บริษัท สยามโกลบอลเฮ้าส์ เปิดเผยว่า ขณะนี้ยังไม่ทราบว่ามีผู้ถือหุ้น GLOBAL มาเสนอขายหุ้นให้กับบริษัท เอสซีจีฯ หรือไม่ คงต้องรอดูในวันที่ 9 พ.ย.นี้ ซึ่งเป็นวันสุดท้ายของการแสดงเจตนาขายหุ้น 
“ผู้ถือหุ้น GLOBAL ไม่นำหุ้นมาขายก็น่าจะเป็นเพราะราคาเสนอซื้อที่ 14 บาทต่ำเกินไป เมื่อเทียบกับราคาในตลาดที่ 16-17 บาท ถ้าต้องการขายก็คงขายในตลาด ซึ่งได้ราคาและได้เงินเร็วกว่าด้วย ขณะที่โบรกเกอร์บางแห่งให้ราคาเหมาะสมหุ้น GLOBAL ไว้ไม่ต่ำกว่า 20 บาท ทำให้นักลงทุนเลือกจะถือหุ้นบริษัทต่อไป” นายวิทูร กล่าว
อย่างไรก็ตาม หากไม่มีผู้ถือหุ้นนำหุ้นมาขาย หรือมี แต่ไม่ถึงจำนวนขั้นต่ำที่ บริษัท เอสซีจีฯ กำหนดไว้ ก็จะทำให้การร่วมทุนของทั้งสองบริษัทต้องยกเลิกไปตามเงื่อนไขที่กำหนดไว้ ซึ่งหากเกิดกรณีดังกล่าว กลุ่ม “สุริยวนากุล” ผู้ถือหุ้นใหญ่ของ GLOBAL สัดส่วนประมาณ 60% ต้องหารือกันว่า อยากให้การร่วมทุนครั้งนี้เกิดขึ้นหรือไม่ หากเห็นว่าเป็นประโยชน์ก็จะนำหุ้นที่มีอยู่ออกมาขายให้กับบริษัท เอสซีจีฯ ตามสัดส่วนที่ขาดหายไป
“โดยส่วนตัวอยากให้ดีลนี้เกิด เพราะทำให้บริษัทแข็งแกร่งและเป็นประโยชน์ต่อผู้ถือหุ้น โดยเอสซีจีฯ ต้องการหุ้นประมาณ 30% ซึ่งบริษัทออกหุ้นเพิ่มทุนให้แล้ว 224 ล้านหุ้น หรือ 10% เหลืออีก 20% ที่ต้องเสนอซื้อจากผู้ถือหุ้น ในกรณีที่ไม่มีใครขายเลย กลุ่ม “สุริยวนากุล” อาจต้องนำหุ้นออกมาขายเองทั้งหมด 20% ทำให้สัดส่วนการถือหุ้นลดเหลือต่ำสุด 37% ซึ่งน่าจะเพียงพอ และยังเป็นผู้ถือหุ้นใหญ่” นายวิทูร กล่าว
หากการร่วมทุนครั้งนี้ประสบความสำเร็จจะทำให้บริษัทได้เงินเข้ามาประมาณ 4,5004,800 ล้านบาท ซึ่งจะส่งผลให้ฐานะการเงินของบริษัทกลายเป็นกระแสเงินสดสุทธิ (Net Cash) สามารถปรับแผนธุรกิจให้ดำเนินการเชิงรุกได้มากขึ้น 
สำหรับรายได้ในปีนี้น่าจะเติบโต 30-35% ตามที่ตั้งเป้าไว้ หรือมีรายได้แตะ 1 หมื่นล้านบาทเป็นครั้งแรก ส่วนปีหน้าจะโตไม่ต่ำกว่า 35% จากการขยายสาขา โดยภายในสิ้นปีนี้ จะมีสาขาเพิ่มเป็น 20 แห่ง และปีหน้าจะเพิ่มอีกอย่างน้อย 8 แห่ง